GYLLENE KLUBBEN

JÄSENKIRJE 1 kevät 2019 Helsinki 20.1.2019

Rakkaat gylleneläiset/ Kära gyllenister!

Hyvää Uutta Vuotta 2019!

Ensimmäinen tapaamisemme ehti jo mennä 9.1. Olimme katsomassa Ateneumin näyttelyn ”Kohtaamisia kaupungissa” aivan sen viime metreillä, nyt on jo uutta tulossa. Paikalla oli 4 jäsentä, ja olimme tyytyväisiä, että ehdimme nähdä näyttelyn!

Helmikuun tapaaminen on taas teatteri. Olin jo luvannut varata lippuja Svenskanin näytelmään ”Pappan”, mutta sepä ei onnistunutkaan, koska monet muutkin olivat kiinnostuneita Asko Sarkolan vierailusta, ja kaikki näytökset olivat loppuunmyytyjä. Ehkä kiinnostuneet voivat kysellä yksittäisiä peruutuspaikkoja suoraan teatterista.

Vahingosta viisastuneena varasin sitten teatteri Avoimista Ovista vasta helmikuussa ensi-iltansa saavasta NISKAVUORI - LOVIISA JA HETA 15 lippua (à 28 €) **tiistaina 26.2. klo 19**.
**Ilmoittakaa** tulostanne mahdollisimman pian, **viimeistään 5.2.** sähköpostiin eevaleena.valve@luukku.com.

Olen ensi viikon matkoilla, enkä ota tollo-puhelintani mukaan mutta 28.1. asti onnistuu myös viesti puh. 040 501 3195! Ajattelin, että ennen teatteria voisimme mennä jonnekin syömään. Tavataan 26.2. Stockan kellon alla 16.00 ja päätetään paikasta paikan päällä. Yritän ehtiä teatterille klo 18.30 jakamaan liput sinne suoraan tuleville.

Muuta ohjelmaa helmikuulle:

Hanasaaressa on 12.2. paneelikeskustelu aiheesta Koulukiusaaminen - ikuinen ongelmamme.

Tilaisuus on ilmainen, mutta vaatii ilmoittautumisen 5.2. mennessä. Jos asia kiinnostaa, katso Hanasaaren sivuilta <https://www.hanaholmen.fi/event_category/kaikki-tapahtumat/>

(Minua on aina raivostuttanut tämä KOULUn yhdistäminen kiusaamisilmiöön.

Kysehän on lasten ja nuorten suhtautumisesta toisiinsa missä tahansa ympäristössä, joka mahdollistaa kanssakäymisen. Nykyään taitaa netti olla jo suurempi syyllinen kuin parjattu koulu!)

Silmiini sattui myös lehdestä, että Helsingin työväenopisto järjestää luentosarjan nyt niin ajankohtaisesta Minna Canthista uudessa OODIssa, kaupunkilaisten olohuoneessa. Katso

<https://ilmonet.fi/#fi/search/com=3/lec=1> (klikkaa 14.1. luentoa, niin löydät myöhemmät luennot).

Tarkkailkaa myös sanomalehtien ilmoittelua helmikuun alkupuolella. Gyllene on kuitenkin ollut jo etuajassa ajan hermolla, ja nähnyt ainakin Työmiehen vaimon ja Anna-Liisan jo viime kaudella!

Palataan yhteisiin menoihin maaliskuulla!

Eeva-Leena